Samtlige næsten 30.000 bitcoins til en samlet værdi af op mod 100 millioner kroner, blev i fredags købt af een enkelt byder, der nu har betalt sin rekordstore regning og fået de mange bitcoins udleveret. Det meddeler de amerikanske myndigheder.

De mange bitcoins stammede fra razziaen af narkohandelspladsen Silk Road i september sidste år, hvor politiet sendte den formodede bagmand, Ross Ulbricht bag tremmer og konfiskerede alle de konti, hvor brugerne af Silk Road havde deponeret penge.

Silk Road var en slags eBay for hårde stoffer, der kun fandtes på det såkaldte 'mørke net'. Adgang skulle således ske via det anonyme Tor-netværk, men her skete den ansigtsløse handel med hårde stoffer og betaling i bitcoins så til gengæld også i fuld offentlighed.

Anholdelser, sager på vej

Lukningen har medført anholdelser af handlende i flere lande, blandt andet i Sverige og Storbritannien. Ross Ulbrichts egen sag er berammet til at begynde i november.

De 30.000 bitcoins som amerikansk politi nu har bortauktioneret, er dog kun en spæd begyndelse. Den virkelige formue ejes af Ross Ulbricht, der er god for en formue på over en halv milliard kroner i bitcoins. Han hævder, at han har tjent dem på lovlig vis, og at den kæmpestore formue således ikke har nogen relation til narkohandlen på Silk Road.

Bitcoinsystemet er rent netbaseret, og har ingen centralbank i sit hjerte. Systemet regulerer på gennemtænkt vis selv udstedelsen af nye bitcoins, ligesom at det holder styr på, at man ikke kan bruge den samme bitcoin flere gange. Der er også loft over, hvor mange bitcoins, der kan komme i omløb.

Hårdt år

Flere lande har anlagt en hård kurs overfor de digitale mønter, og bitcoin-systemet har i det hele taget haft et hårdt år, efter at den store bitcoinbørs MtGox krakkede i februar med milliardtab til følge. Den senere tid er kursen dog steget lidt igen, og en bitcoin handles nu for lige under 650 dollars - det halve af, hvad den kostede på toppen i november sidste år.